[Foto’s] Hans die gans weer op die been danksy ‘gansmobiel’Hans die gans (Foto: Frans van der Schyff ) Hans die gans, ŉ ses week oue mank gansie van Mpumalanga, het nou ŉ tweede kans op beweeglikheid gekry nadat ŉ speelgoedmaker in dié provinsie hom aangeneem en vir hom ŉ stel wiele ontwerp het. Frans van der Schyff het Vrydag aan Maroela Media vertel sy buurman het Hans onlangs as geskenk aan hom gegee. Hans was deel van ŉ groot kroos op ŉ plaas tussen Dullstroom en Lydenburg. Sy ma – wat volgens Van der Schyff haar “hande vol gehad het met die klomp kleingoed” – het vermoedelik per ongeluk op sy pootjie getrap en hom toe beseer. “Hy het in ŉ skoenboks hier aangekom,” vertel Van der Schyff. “Hy het heeldag net gelê, en dis mos geen lewe vir ŉ gans nie. Ek het besluit om vir hom ŉ ‘gansmobiel’ te maak wat toe sommer die ‘Hansmobiel’ gedoop is. Dit is ŉ baie ligte raampie met wieletjies wat hom toelaat om te staan en te eet. Hans is nou baie gelukkig; jy sien dit sommer in sy oë,” sê hy. Van der Schyff sê hy het ŉ baie nou band met sy troeteldiere – elkeen het sy eie naam en reageer daarop. “As ek ‘Hans’ roep, dan skrééu hy. Hy ken sy naam baie goed, nes die ander diere wat ek versorg. Ek glo elkeen het ŉ plekkie in die skepping, elkeen verdien ŉ tweede kans.” Hy sê Hans is nou ŉ “tiener” en sal waarskynlik binnekort ŉ 4×4 nodig hê om steeds mobiel te wees. “Ek is reeds besig met die projek om vir ons tienertjie ŉ groter ‘gansmobiel’ te maak. Dit lyk of dit baie goed gaan met hom en hy pas aan in die omgewing. Of hy ooit weer sal reg loop, is nie seker nie, maar vir die oomblik lyk dit of dit met hom baie goed gaan. Ek sal maar vir hom moet sorg tot hy met pensioen gaan,” terg hy. Hans is reeds “vriende” met die ander twee ganse op die werf – Snowy en Beaver, twee volgroeide ganse wat blind geraak het nadat bye hulle gesteek het. “Ek skud maar elke dag blik om hulle na die voer en na die water te kry. Die drietjies maak ŉ goeie span en dit lyk of hulle goed aangaan.” Van der Schyff sê stories soos dié van Hans behoort ŉ bewys te wees dat elkeen ŉ tweede kans verdien. “Dalk is daar ŉ jong mens wat die storie lees en dan nie meer voel dat hy of sy wil opgee op die lewe nie. Ons elkeen is deel van iets groter in die skepping, en ons almal verdien om tweede kanse te kry.”